Broj: 711-I-1850-M-153/23-02-12

Zagreb, 14. rujna 2023.

**Dejana Presečan Šipoš**

 **direktorica trgovačkog društva Vodoopskrba d.o.o. za obavljanje komunalnih djelatnosti**

**Predmet: mišljenje na zahtjev obveznice Dejane Presečan Šipoš**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 30. kolovoza 2023. pod brojem 711-U-6762-M-153/23-01-27 zaprimilo zahtjev za mišljenjem koji je podnijela Dejana Presečan Šipoš, direktorica trgovačkog društva Vodoopskrba d.o.o. za obavljanje komunalnih djelatnosti.

U zahtjevu podnositeljica navodi da je odlukom Nadzornog odbora društva Vodoopskrba d.o.o. imenovana za direktoricu društva/člana uprave za razdoblje od 12. prosinca 2022. do 12. prosinca 2026., osnivači kojeg društva su jedinice lokalne samouprave i to Općina Darda, Općina Bilje te Općine Jagodnjak.

Budući da u smislu odredbe čl. 3. st. 1. podstavka 40. Z Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) ulazi u kategoriju obveznika, traži mišljenje Povjerenstva i odgovore na slijedeća pitanja:

1. je li u suprotnosti s odredbama ZSSI-a ostvarivanje primitaka na temelju aneksa ugovora o radu ako temeljem zaključenog aneksa ugovoru o radu, uz dužnost direktorice društva, povremeno obavlja i druge poslove u trajanju od cca 10 sati tjedno, i to dio poslova rukovoditelja vodovoda i odvodnje, dio poslova u sektoru investicija, kao voditelj HACCAP tima, izdavanja Posebnih uvjeta i Potvrda putem e-konferencije te bi li se za slučaj primanja takve naknade radilo o zabranjenoj dodatnoj naknadi,
2. može li kao direktorica/član uprave društva u vlasništvu jedinica lokalne samouprave osim plaće ostvarivati i primitke kao što su prigodne nagrade za godine provedene na radu i postignute rezultate rada, regres, božićnicu i ostale neoporezive nagrade koje ne predstavljaju plaću niti naknadu troškova nastalih povezano s obavljanjem javne dužnosti,
3. pripada li joj uz plaću za obnašanje dužnosti direktorice društva, pravo na dnevnice za službena putovanja, pravo na naknadu troškova putovanja, naknadu za korištenja osobnog vozila u poslovne svrhe, trošak prehrane i smještaja, troškove prijevoza na posao, plaćenu premiju životnog osiguranja, osiguranja od ozljede na radu i pravo na plaćenu premiju osiguranja od menadžerske odgovornosti, potporu za slučaj smrti člana obitelji, potporu zbog bolovanja, povećanje osnovice plaće za godine radnog staža, prigodna nagrada za višegodišnju vjernost društvu, pravo na korištenje mobilnog uređaja, računala, otpremninu zbog slučaj odlaska u mirovinu, naknadu zbog ozljede na radu, naknadu zbog profesionalne bolesti, pravo na plaćenu edukaciju povezanu s obnašanjem dužnosti ili u svrhu stjecanja određenog certifikata i sl.

Podnositeljica ističe da je prije nego što je imenovana direktoricom radila na radnom mjestu rukovoditelja vodovoda i odvodnje, a dio poslova tog radnog mjesta iz čl. 9. t. 2. Pravilnika o organizaciji i sistematizaciji radnih mjesta u Vodoopskrba d.o.o. obavlja i danas na način:

* da organizira, planira i kontrolira sve procese, poslove i radne zadatke koji se obavljaju na proizvodnji i distribuciji vode za piće, te odvodnji otpadnih voda;
* da kao odgovorna osoba za rad s kemikalijama ( prema Zakonu o kemikalijama - odgovorna osoba mora bit VSS ), nadzire rad djelatnika pri rukovanju kemikalijama;
* da na temelju dobivenih podataka o količinama zahvaćene, prerađene i isporučene vode izrađuje potrebna izvješća na mjesečnoj razini i dostavlja Hrvatskim vodama;
* da planira i organizira monitoring i uzimanje uzoraka vode za piće za analizu od strane Zavoda za javno zdravstvo minimalno 8 puta godišnje;
* da izrađuje mjesečne Zahtjeve za doznaku sredstava prema ugovorima o financiranju/sufinanciranju s Hrvatskim vodama i jedinicama lokalne samouprave;
* da je Voditeljica HACCAP tima s ovlastima i odgovornostima za uspostavljanje, dokumentiranje, primjenjivanje, održavanje i unapređivanje WSP sustava, planiranje i organiziranje provedbe internih audita WSP sustava, nadzor i praćenje sustava, davanje prijedloga za izmjenu sustava;
* da surađuje sa službama koje nadziru rad Društva kao što su vodopravna i sanitarna inspekcija, inspekcija zaštite okoliša;
* da izdajem Posebne uvjete i Potvrde na glavne projekte putem e-konferencije i za obavljanje ovih poslova potrebno joj je cca 4 sata tjedno.

Budući da je na radnom mjestu Rukovoditelja PJ vodovodna mreža i odvodnja obavljala i poslove radnog mjesta inženjer za razvoj i investicije te da na tom radnom mjestu društvo nema zaposlenu osobu, nastavila je raditi i te poslove, odnosno tijekom godine cca 50 sati ili prosječno 1 sat tjedno. To konkretno znači da, kako dodaje podnositeljica:

* je član užeg projektnog tima za pripremu projekata Općine Darda, Bilje i Jagodnjak sufinanciranih sredstvima EU;
* surađuje s projektantima na izradi idejnih, glavnih i izvedbenih rješenja i projekata;
* koordinira izradu i usvajanje Elaborata zona sanitarne zaštite izvorišta na distributivnom području Društva;
* obavlja poslove investicijskog nadzora pri realizaciji investicije;
* vodi i obrađuje statističke podatke na sustavu vodoopskrbe i odvodnje;
* izrađuje i podnosi sve očevidnike i izvješća na odvodnji i pročišćavanju otpadnih voda propisane Zakonima i Pravilnicima RH;
* aktivno sudjeluje u kreiranju web stranice društva.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 24. sjednici održanoj 14. rujna 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

S obzirom da iz postavljenog upita proizlazi kako bi obveznica obavljala dio poslova rukovoditelja vodovoda i odvodnje, dio poslova u sektoru investicija, kao voditelj HACCAP tima, izdavanja Posebnih uvjeta i Potvrda putem e-konferencije u trajanju 10 sati tjedno, Povjerenstvo ocjenjuje da se ne radi o zabranjenim poslovima upravljanja poslovnim subjektom koje obveznik sukladno odredbi članka 18. stavka 1. ZSSI-a ne može obavljati istodobno s obnašanjem javne dužnosti, već o obavljanju drugih povremenih stručnih savjetodavnih poslova koje obveznici temeljem odredbe članka 17. stavka 2. ZSSI-a istodobno mogu obavljati. Ugovaranje i obavljanje prethodno navedenih poslova treba biti u skladu s propisima iz područja radnih odnosa, ostalim propisima i internim aktima društva te o istome ne smije odlučivati obveznica, već to treba činiti nadzorni organ trgovačkog društva.

Slijedom navedenog, nije protivno odredbama ZSSI-a da obveznica Dejana Presečan Šipoš, uz obnašanje dužnosti direktorice trgovačkog društva Vodoopskrba d.o.o. za obavljanje komunalnih djelatnosti, obavlja i dio poslova u sektoru investicija, kao voditelj HACCAP tima, izdavanja Posebnih uvjeta i Potvrda putem e-konferencije u trajanju 10 sati tjedno i za to prima plaću, pri čemu je dužna, sukladno odredbi članku 17. stavku 4. ZSSI-a, podatak o ostvarivanju plaće navesti u imovinskoj kartici za koju je propisana obveza podnošenja Povjerenstvu.

Vezano za ostvarivanje drugih primitaka pored plaće koju prima za obnašanje dužnosti direktorice trgovačkog društva Vodoopskrba d.o.o. za obavljanje komunalnih djelatnosti, Povjerenstvo upućuje obveznicu na Smjernicu broj: 711-I-134-R-34/22-01-17 od 31. siječnja 2022. godine dostupnoj na poveznici <https://www.sukobinteresa.hr/hr/smjernice-upute/smjernica-o-zabrani-primitka-dodatne-naknade-iz-clanka-7-tocke-d-zakona-o>, kao i Dopunu Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. dostupnoj na poveznici <https://www.sukobinteresa.hr/hr/smjernice-upute/dopuna-smjernice-o-zabrani-primitka-dodatne-naknade>, kojima je navedeno što se ne smatra zabranjenom dodatnom naknadom, odnosno ostvarivanje kojih primitaka je suprotno ZSSI-u.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Dejani Presečan Šipoš, elektroničkim putem
2. Objava na internetskoj stranici Povjerenstva
3. Pismohrana